**Helyiség-pályázattal összefüggő**

**Adatkezelési szabályzat**

A Budapest Főváros VII. kerület Erzsébetváros Önkormányzat (a továbbiakban: Önkormányzat) tulajdonában lévő ingatlanokkal kapcsolatos bérbeadói feladatok ellátására, pályázati eljárások előkészítésére és lebonyolítására, valamint az Önkormányzatot megillető díjak beszedésére feladat ellátási szerződést kötött az EVIN Erzsébetváros Ingatlangazdálkodási Nonprofit Zrt. (továbbiakban EVIN Nonprofit Zrt.) jogi személlyel. Az EVIN Nonprofit Zrt. ezúton tájékoztatja az Önkormányzat tulajdonát képező ingatlanok bérleti jogának elnyerésére kiírt pályázaton részt venni kívánó Pályázókat, valamint a pályázati anyagokban érintetteket a pályázat keretében megadott adatok kezeléséről.

1. **Adatkezelő megnevezése:**

|  |  |
| --- | --- |
| **Adatkezelő:** | **EVIN Erzsébetvárosi Ingatlangazdálkodási Nonprofit Zártkörűen Működő Részvénytársaság** |
| **Székhely:** | **1071 Budapest, Damjanich utca 12.** |
| **Cégjegyzékszám:** | **01-10-043258** |
| **Telefonszám:** | **+36 1 352-8654, +36 1 352-8655** |
| **Fax:** | **+36 1 352-8679** |
| **E-mail:** | **evin@evin.hu** |
| **Weboldal:** | **www.evin.hu** |

1. **Adatkezelés célja**

A Pályázók számára az Önkormányzat tulajdonát képező ingatlan bérleti jogának elnyerésére meghirdetett Pályázati Kiíráson történő szabályszerű részvétel biztosítása, ennek keretében a pályázat kezelése, a pályázat elbírálása, a pályázati cél teljesítése. A pályázat célja az Önkormányzat tulajdonát képező ingatlanok jogszabályoknak megfelelő bérbeadása. Az EVIN Nonprofit Zrt. A megjelölt céloktól eltérően a személyes adatokat nem használja.

1. **Kezelt adatok köre**

A Pályázati Kiírásban meghatározott, a Pályázati Adatlapon kért, a pályázaton történő részvételi jogosultság ellenőrzéséhez, valamint a pályázat elbírálásához feltétlenül szükséges – szenzitív – az egyes pályázók – valamint az általuk hivatkozott és érintett személyek – megjelölt személyi adatai. Ezek közé tartozik különösen: név, leánykori név, anyja neve, születési idő, születési hely, állandó lakcím, tartózkodási hely, levelezési cím, e-mail elérhetőség, telefonszám, állandó vagy bejelentett lakcím- tartózkodási hely kezdetének időpontja. A pályázó által megadott egyes adatok igazolására a Pályázati Kiírásban meghatározott személyes adatokat is tartalmazó mellékletekben közölt adatok, okiratok másolata.

1. **Adatkezelés jogalapja**

Az információs önrendelkezési jogról és az információszabadságról szóló 2011. évi CXII. törvény 5. § (1) bekezdés b) pontja alapján az adatkezelés kötelező Budapest Főváros VII. kerület Erzsébetváros Önkormányzata Képviselő-testületének az Önkormányzat tulajdonában álló lakások és nem lakás céljára szolgáló helyiségek bérbeadásáról szóló 12/2012. (III. 26.) önkormányzati rendelet előírásai szerint. Az adatkezelésre történő felhatalmazás az érintett hozzájárulása, amelyet ráutaló magatartásával a Pályázó által megküldött dokumentációban történő feltüntetés alapoz meg. Jogi kötelezettség teljesítése, amelyet meghatároz a lakások és helyiségek bérletére, valamint elidegenítésükre vonatkozó egyes szabályokról szóló 1993. évi LXXVIII. törvény, a Polgári törvénykönyvről szóló 2013. évi V. törvény.

1. **Adatkezelés időtartama**

Az EVIN Nonprofit Zrt. a személyes adatokat a közfeladatot ellátó szervek iratkezelésének általános követelményeiről szóló 335/2005. (XII.29.) Korm. Rendelet alapján kiadott iratkezelési szabályok, az irattári tervnek megfelelően, a pályázat lebonyolítását, nyertes pályázó esetén a szerződéses jogviszony – ennek hiányában a tényleges lakáshasználat – megszűnése után 15 évig irattárban vagy elektronikus adathordozón megőrzi.

1. **Adatkezelésre jogosult személyi kör, valamint az adatokhoz való hozzáférés**

A Pályázók által megadott személyes adatokhoz az EVIN Nonprofit Zrt. munkatársai férnek hozzá. A pályázat elbírálása során az adatokat az EVIN Nonprofit Zrt. munkatársain kívül a tulajdonosi döntés meghozatalára a jogosult Önkormányzat és szervezetei, illetékes bizottsága ismerheti meg, kezelheti, valamint a pályázatok bontásánál jelenlévő, Kiíró jogi képviselője. Az adattovábbítás vagy iratbetekintés az Önkormányzat törvényességi felügyeletét gyakorló szervek részére történhet. A Pályázati Kiírásban meghatározott adatok harmadik országba vagy nemzetközi szervezet részére nem kerül továbbításra. A személyes adatok Pályázó által történő szolgáltatása a pályázatának érvényes benyújtásához szükséges. A személyes adatok, valamint annak kezeléséhez való hozzájárulás megadásának elmulasztása esetén a pályázat érvénytelen lesz.

1. **Adatbiztonsági intézkedések**

Az EVIN Nonprofit Zrt. a Pályázók által megadott adatokat papír alapon, valamint elektronikus formában tárolja. Az EVIN Nonprofit Zrt. gondoskodik arról, hogy a személyes adatokat védje (többek között a jogosulatlan hozzáférés vagy azok jogosulatlan megváltoztatása ellen).

1. **Az érintettek adatkezeléssel kapcsolatos jogai**

* **Tájékoztatás kéréshez való jog**

A Pályázók, továbbá az egyéb érintett személyek írásban tájékoztatást kérhetnek, hogy az EVIN Nonprofit Zrt. milyen személyes adataikat, milyen jogalapon, milyen adatkezelési cél miatt, milyen forrásból, mennyi ideig kezeli, továbbá, hogy kinek, mikor, milyen jogszabály alapján, mely személyes adataikhoz biztosított hozzáférést, vagy kinek továbbította a személyes adatait.

* **Helyesbítéshez való jog**

A Pályázók, továbbá az egyéb érintett személyek írásban kérhetik, hogy az EVIN Nonprofit Zrt. módosítsa valamely megadott személyes adatot.

* **Tiltakozáshoz való jog**

A Pályázók, továbbá az egyéb érintett személyek írásban tiltakozhatnak az adatkezelés ellen, ha az EVIN Nonprofit Zrt. a személyes adatot közvetlen üzletszerzés, közvélemény-kutatás vagy tudományos kutatás céljából felhasználná vagy továbbítaná.

1. **Jogérvényesítés lehetősége**

* **Nemzeti Adatvédelmi és Információszabadság Hatóság** (továbbiakban NAIH)

A NAIH-hoz fordulás lehetősége alapján, bejelentéssel bárki vizsgálatot kezdeményezhet arra hivatkozással, hogy a személyes adatainak kezelésével kapcsolatban jogsérelem bekövetkezett-e, vagy annak közvetlen veszélyes fennáll-e.

* **Bírósághoz**

A Pályázók, továbbá az egyéb érintett személyek jogaiknak megsértése esetén bírósághoz fordulhatnak. Az adatvédelem körébe eső ügycsoportok a Törvényszék hatáskörébe tartozik.

2020.08.05.